# **ΕΛΛΗΝΙΚΗ ΔΗΜΟΚΡΑΤΙΑ**

## NOMOΣ ΒΟΙΩΤΙΑΣ

## ΔΗΜΟΣ ΛΕΒΑΔΕΩΝ

## 7/10/2022

**ΑΠΟΣΠΑΣΜΑ**

Από το πρακτικό της αριθμ.2022-23ης ΜΕΙΚΤΗΣ Συνεδρίασης

του Δημοτικού Συμβουλίου Λεβαδέων

Αριθμός απόφασης  **109**

**ΘΕΜΑ : « Έκδοση ψηφίσματος σχετικά με τους ανεμβολίαστους υγειονομικούς που βρίσκονται σε αναστολή εργασίας».**

Στη Λιβαδειά σήμερα την 5η Οκτωβρίου 2022, ημέρα Τετάρτη και ώρα 19:00 μ.μ , συνήλθε σε  **μεικτή** συνεδρίαση το Δημοτικό Συμβούλιο του Δήμου Λεβαδέων  **σύμφωνα με τις** διατάξεις του άρθρου 78 του Ν.4954/22 « Λήψης αποφάσεων των συλλογικών οργάνων Ο.Τ.Α. και των διοικητικών συμβουλίων των εποπτευόμενων νομικών προσώπων τους – κατά το διάστημα ισχύος των μέτρων αποφυγής της διάδοσης του κορωνοϊού COVID -19» και ύστερα από την από  **17154/30-9-2022**   έγγραφη πρόσκληση της Προέδρου του Δημοτικού Συμβούλου κας. Καράβα Χρυσοβαλάντου Βασιλικής (Βάλιας), η οποία επιδόθηκε σε κάθε Σύμβουλο και στον κ. Δήμαρχο, σύμφωνα με τις διατάξεις του άρθρου 74 του Ν.4555/2019 << Μεταρρύθμιση του θεσμικού πλαισίου της Τοπικής Αυτοδιοίκησης - Εμβάθυνση της Δημοκρατίας - Ενίσχυση της Συμμετοχής – Βελτίωση της οικονομικής και αναπτυξιακής λειτουργίας των Ο.Τ.Α. [Πρόγραμμα «ΚΛΕΙΣΘΕΝΗΣ Ι»] - >>, (αντικατάσταση του άρθρου  67 του Ν.3852/2010) .

Η Πρόεδρος του Δημοτικού Συμβουλίου κήρυξε την έναρξη της συνεδρίασης και διαπιστώθηκε ότι υπάρχει νόμιμη απαρτία, επειδή σε σύνολο 33 συμβούλων ήταν παρόντες οι παρακάτω αναφερόμενοι 26 δημοτικοί σύμβουλοι :

**ΠΑΡΟΝΤΕΣ ΑΠΟΝΤΕΣ**

|  |  |  |  |
| --- | --- | --- | --- |
|  | Καλογρηάς Αθανάσιος | 1 | Γιαννακόπουλος Βρασίδας |
|  | Μητάς Αλέξανδρος | 2 | Γαλανός Κων/νος |
|  | Τσεσμετζής Εμμανουήλ | 3 | Πούλος Ευάγγελος |
|  | Δήμου Ιωάννης | 4 | Μπράλιος Νικόλαος |
|  | Αποστόλου Ιωάννης | 5 | Γερονικολού Λαμπρινή |
|  | Σάκκος Μάριος | 6 | Μπαρμπέρης Νικόλαος |
|  | Νταντούμη Ιωάννα | 7 | Σπυρόπουλος Δημοσθένης |
|  | Καράβα Χρυσοβαλάντου Βασιλική (Βάλια) |  | Οι οποίοι δεν προσήλθαν |
|  | Μερτζάνης Κων/νος |  | αν και κλήθηκαν νόμιμα |
|  | Σαγιάννης Μιχαήλ |  |  |
|  | Πούλου Γιώτα (απούσα στο 2ο -7ο Θ.Η.Δ) |  |  |
|  | Καπλάνης Κων/νος |  |  |
|  | Τόλιας Δημήτριος |  |  |
|  | Τζουβάρας Νικόλαος |  |  |
|  | Καράλης Χρήστος (απών στο 5ο-7ο Θ.Η.Δ) |  |  |
|  | Φορτώσης  Αθανάσιος |  |  |
|  | Κοτσικώνας Επαμεινώνδας (απών στο 5ο Θ.Η.Δ) |  |  |
|  | Αρκουμάνης Πέτρος |  |  |
|  | Τσιφής Δημήτριος |  |  |
|  | Αλεξίου Λουκάς (απών στο 2ο -7ο Θ.Η.Δ) |  |  |
|  | Καραμάνης Δημήτριος |  |  |
|  | Πλιακοστάμος Κων/νος (απών στο 2ο -7ο Θ.Η.Δ) |  |  |
|  | Κατής Χαράλαμπος |  |  |
|  | Χέβα Αθανασία (Νάνσυ) |  |  |
|  | Τουμαράς Βασίλειος (απών στο 2ο -7ο Θ.Η.Δ) |  |  |
|  | Παπαϊωάννου Λουκάς |  |  |
|  |  |  |  |

Στην συνεδρίαση ήταν παρών ο προσκληθείς Δήμαρχος κ. Ταγκαλέγκας Ιωάννης.

Στην συνεδρίαση παρευρέθηκε για την τήρηση των πρακτικών και η υπάλληλος του τμήματος Υποστήριξης Πολιτικών Οργάνων Μπαλάσκα Αγγελική.

Εισηγούμενη το 1Ο θέμα της ημερήσιας διάταξης *,* η κ. Πρόεδρος ανέγνωσε το από 26/9/2022 ψήφισμα που κατέθεσαν οι ανεμβολίαστοι υγειονομικοί που βρίσκονται σε αναστολή εργασίας το οποίο αναφέρει τα παρακάτω:

Κύριε Δήμαρχε , κύριε Πρόεδρε του Δημοτικού Συμβουλίου , κύριοι Σύμβουλοι :

Από 1/9/2021 και σε εφαρμογή των διατάξεων των άρθρων 206 και 207 του Ν.4820/2021, έχουν τεθεί σε αναστολή καθηκόντων εργασίας « κατά παρέκκλιση κάθε άλλης γενικής ή ειδικής διάταξης», περισσότεροι από 100 δημόσιοι και ιδιωτικοί υπάλληλοι του Νομού μας.

Η αναπλήρωση των θέσεών τους από συμβασιούχους και επικουρικούς δεν είναι αρκετή, με συνέπεια την τραγική έλλειψη προσωπικού σε ένα ήδη τραγικά υποστελεχωμένο Ε.Σ.Υ. και μάλιστα σε καιρούς αυξημένων αναγκών υγείας του πληθυσμού μας.

**Επειδή κατά τον χρόνο αυτό :**

1. Δεν τους καταβάλλονταν ΚΑΘΟΛΟΥ αποδοχές και δεν είναι δικαιούχοι σε κανένα απολύτως επίδομα για τη διαβίωση τη δική τους και των οικογενειών τους.
2. Με την τροπολογία Αρ.67 Ν.4886/24-1-2022, ρητώς δεν δικαιούνται καμία άδεια , υπηρεσιακή μεταβολή, ιδιωτικό έργο με αμοιβή και συνεπώς απαγορεύεται να κάνουν οποιαδήποτε άλλη εργασία ώστε να βιοποριστούν.
3. Με το Αρ.2.2 Μέρος Β Ν.4917/2022 από 31-3-2022 προβλέπεται η παράταση των αναστολών μέχρι 31/12/2022, όπου θα επαναξιολογηθεί η υποχρεωτικότητα εμβολιασμού και μέχρι τότε οι άνθρωποι αυτοί θα βρισκόνται στην ίδια κατάσταση , χωρίς κανένα πόρο ζωής.
4. Έγινε σαφές και αποδεκτό από την Επιστημονική Κοινότητα ότι και οι εμβολιασμένοι νοσούν και μεταδίδουν.
5. Όσοι διαθέτουν πιστοποιητικά εμβολιασμού που έχουν λήξει , εργάζονται κανονικά διενεργώντας Rapid Test, όπως όλοι οι εργαζόμενοι. Αν αυτοί δεν αποτελούν κίνδυνο για τη Δημόσια υγεία , γιατί αποτελούν αυτοί;
6. Αρκετοί υγιειονομικοί που έχουν απαλλαγεί αυτής της υποχρέωσης του εμβολιασμού από ιατρικές επιτροπές , εργάζονται κανονικά όλο αυτό το διάστημα με Rapid Tests.
7. Τα περιοριστικά μέτρα αυτή την περίοδο έχουν αρθεί και ο κόσμος κινείται ελεύθερα , εκτός από την επιστροφή των υγειονομικών στις εργασίες τους.
8. Σε όλες τις χώρες της Ευρώπης , δεν υπάρχει το μέτρο της υποχρεωτικότητας εμβολιασμού στους υγειονομικούς και επιπλέον η Αμερική κήρυξε την λήξη της πανδημίας.

**Σύμφωνα με τα παραπάνω ζητούμε :**

1. Να λάβετε υπόψη σας το μείζον ανθρωπιστικό ζήτημα βιοπορισμού για τους συγκεκριμένους ανθρώπους και τις οικογένειές μας.
2. Να λάβετε υπόψη ότι είναι 13 μήνες χωρίς ούτε 1 [€](https://en.wikipedia.org/wiki/Euro_sign), ενώ ταυτόχρονα καλούνται να πληρώσουν όλες τις υποχρεώσεις τους ως φορολογούμενοι πολίτες και δημότες της πόλης μας.
3. Να λάβετε υπόψη ότι όλα τα μέτρα έχουν αρθεί και πολιτικά κόμματα , σωματεία εργαζομένων, ιατρικοί σύλλογοι και άλλοι φορείς, παραδέχονται ότι οι αναστολές εργασίας δεν έχουν κανένα υγειονομικό όφελος και ζητούν την άρση των αναστολών.
4. Να λάβετε υπόψη σας , τη σημασία για την τοπική οικονομία όταν 100 περίπου οικογένειες είναι χωρίς μισθό.
5. Να λάβετε υπόψη ότι το αίτημά τους κινείται στο πλαίσιο του δικαίου και του ανθρωπισμού, ενώ ταυτόχρονα ενισχύει τις ήδη υποστελεχωμένες μονάδες υγείας. Η θέση τους είναι δίπλα στον άρρωστο, είναι δίπλα στον πολίτη που επί δεκαετίες υπηρετούν με αξιοπρέπεια και ήθος. Η θέση τους είναι στο Νοσοκομείο μας για να βοηθούν τον τόπο μας υγειονομικά. Οι έμπειροι στρατιώτες στη μάχη δεν φεύγουν αλλά μπαίνουν μπροστά και πολεμούν.

**Λαμβάνοντας υπόψη όλα τα παραπάνω ζητούμε :**

Την άρση της αναστολής εργασίας τους και την γρήγορη επάνοδό τους στις θέσεις τους.

Ακολούθως η Πρόεδρος έδωσε το λόγο στην εκπρόσωπο των ανεμβολίαστων υγειονομικών κα ΚΑΤΣΙΚΟΓΙΑΝΝΗ η οποία είπε : «Κύριε Δήμαρχε, κυρία Πρόεδρε του Δημοτικού Συμβουλίου, κύριοι Δημοτικοί Σύμβουλοι, μιλώντας εκ μέρους όλων των συναδέλφων μου και εφόσον μας δώσατε το βήμα για να ακουστεί και η δική μας φωνή, νιώθουμε την ανάγκη να σας επισημάνουμε τα εξής.

Από 1/9/2001 που μας αποδόθηκε, του ’21, που μας αποδόθηκαν οι αναστολές εργασίας λόγω μη συμμόρφωσης μας στον υποχρεωτικό εμβολιασμό, όλα ανατράπηκαν. Μας καταδίκασαν σε θάνατο. Μείναμε χωρίς κανένα εισόδημα. Μας αναγκάσαν να πληρώσουμε πρόστιμα τα οποία στάλθηκαν στην εφορία και τοκίζονταν. Δεχτήκαμε τα αρνητικά σχόλια και συμπεριφορές από την κοινωνία μας. Από την ίδια κοινωνία που μας χειροκρότησε για το έργο που προσφέραμε στο Ε.Σ.Υ. Εμείς όμως δεν θα μείνουμε εκεί. Δεν θα μείνουμε στη δική μας τιμωρία. Πρέπει να συνεχίσουμε και να κοιτάξουμε γύρω μας. Πρέπει να αναρωτηθούμε εάν με την απομάκρυνσή μας από την εργασία μας, επωφελήθηκε η τοπική κοινωνία, η πόλη μας, το Νοσοκομείο μας και η απάντηση είναι, όχι. Όλα κατέρρευσαν και μαζί με την τοπική κοινωνία, κατέρρευσε και το Νοσοκομείο μας, οι συνάδελφοι μας, ιατρικό, νοσηλευτικό και λοιπό προσωπικό. Το Νοσοκομείο μας πρέπει να σταθεί όρθιο. Δεν πρέπει να έχει γιατρούς κουρασμένους, ούτε εξουθενωμένο προσωπικό. Οι πολίτες πρέπει και αξίζουν να έχουν δυνατό Ε.Σ.Υ. για να βοηθηθούν στα προβλήματα υγείας τους. Έχουν ανάγκη στην, έχουν ανάγκη την πείρα μας και την φροντίδα μας. Για όλα αυτά που σας προαναφέραμε, απευθυνόμαστε σε εσάς για να βοηθήσουμε όλοι μαζί την κοινωνία μας και ως σκεπτόμενοι άνθρωποι που είστε, ζητούμε τη θετική σας ψήφο. Ευχαριστώ πολύ».

Το λόγο πήρε η επικεφαλής της παράταξης «ΔΥΝΑΜΙΚΗ ΑΥΤΟΔΙΟΙΚΗΤΙΚΗ ΣΥΝΕΡΓΑΣΙΑ» κα ΠΟΥΛΟΥ η οποία ανέφερε: « Θα ήθελα να καλωσορίσω τους συμπολίτες μας υγειονομικούς και να πω ότι μάλλον καθυστερήσαμε λίγο να βρεθούμε και αυτοί προφανώς δεν σκέφτηκαν να απευθυνθούν στο Δημοτικό Συμβούλιο ακόμα νωρίτερα, αλλά και εμείς ως Δημοτικό Συμβούλιο θα μπορούσαμε με αφορμή όλα αυτά που συμβαίνουν στο σύστημα, το Εθνικό Σύστημα Υγείας αλλά και στα δικά μας Νοσοκομεία, να είχαμε ίσως θέσει το θέμα νωρίτερα. Δεν πειράζει. Σήμερα είμαστε εδώ και καλούμαστε να τοποθετηθούμε πάνω στο ψήφισμα των υγειονομικών που είναι σε αναστολή εργασίας.

Κυρίες και κύριοι συνάδελφοι, κυρία Πρόεδρε, μην ξεχνάμε ποτέ ότι αυτοί οι εργαζόμενοι έδιναν την μάχη όταν ακόμα δεν υπήρχε το εμβόλιο. Όταν ακόμα με κίνδυνο πραγματικά και της δικής τους υγείας, αλλά και της υγείας του περιβάλλοντος, των οικογενειών και του περιβάλλοντός τους, έδιναν τη μάχη μέρα-νύχτα και στις δομές της υγείας και βεβαίως σωστά είπε η κυρία Κατσικογιάννη, ότι η κοινωνία του χειροκροτούσε. Τότε λοιπόν δεν υπήρχαν τα εμβόλια. Αυτοί εργάζονταν όμως. Εργάζονταν νυχθημερόν και μάλιστα θα έλεγα σε εξαντλητικά ωράρια. Δεν θέλω να σας θυμίσω τι έγινε τότε με το εμβόλιο που το παραλάβαμε ωσάν το Άγιο Φως, με τιμές, συνοδεία στρατού και ήταν η είδηση τότε που θα έσωνε τη ζωή μας. Όμως δυστυχώς σήμερα, μετά από λίγο, από όλη αυτή και μέσω ακόμα πανδημίας γιατί δεν έχει λήξει η πανδημία, έχουμε δυστυχώς ή ευτυχώς, επιστημονικές μελέτες οι οποίες αποδεικνύουν ότι δεν είναι τα πράγματα έτσι όπως τα μάθαμε ή μας τα έλεγαν από τις τηλεοράσεις. Και αναφέρομαι στις μελέτες των κ.κ. Τσιόδρα και Λύτρα, οι οποίες απέδειξαν, η πρώτη μελέτη του Δεκεμβρίου του 2021, η οποία είχε χτυπήσει το καμπανάκι, το ’20 συγνώμη, ότι κάτι δεν πάει καλά. Σας υπενθυμίσω ότι εκείνη την εποχή, είχαμε σχεδόν 100% σε μερικές περιπτώσεις Περιφερειακό Νοσοκομείο, θανάτους. Και είχαν επισημάνει ότι θα έπρεπε οπωσδήποτε αν ενισχυθεί το Ε.Σ.Υ. και τα Περιφερειακά Νοσοκομεία με εξειδικευμένο προσωπικό και υγειονομικό προσωπικό. Πως λύθηκε τότε; Γιατί είναι πολύ νωρίς να τα ξεχνάμε. Πως λύθηκε αυτό το θέμα; Με μετακινήσεις γιατρών, υγειονομικών από την Αθήνα, από την Αττική, σας υπενθυμίζω για τον Βόλο, χτυπούσαν καμπανάκια προς τη Λάρισα, προς τη Θεσσαλονίκη, ανάλογα που υπήρχε η μεγαλύτερη έξαρση του φαινομένου και μετακινούνταν γιατροί οι οποίοι δεν είχαν καν την ειδικότητα του Εντατικολόγου, να ενισχύσουν τις ΜΕΘ. Η δεύτερη όμως μελέτη του κυρίου Λύτρα, η οποία είδε το φως της δημοσιότητας πριν μια εβδομάδα, μας αποκαλύπτει ακόμα χειρότερα πράγματα. Τι δηλαδή. Ότι όσοι διασωληνώθηκαν εκτός ΜΕΘ, το 97,7, έχασαν τη ζωή τους και μέσα στις ΜΕΘ, αδιάκριτα εμβολιασμένοι και μη εμβολιασμένοι, κατά 72 ή 74% το ποσοστό, δηλαδή 7 στους 10 επίσης έχασαν τη ζωή τους. Τι θέλω να πω μ’ αυτά; Είχαμε, είχαμε πει, κάποιες επιστημονικές παρατηρήσεις γίνονταν από εξειδικευμένους επιστήμονες, που έλεγαν ότι δεν αρκεί μόνο το εμβόλιο. Ότι θα έπρεπε να συμπληρωθούν και άλλες θεραπείες, όλο το πρωτόκολλο δηλαδή, να διανθιστεί και με θεραπείες, όπως τα μονοκλωνικά αλλά και άλλα, γιατρός δεν είμαι να σας πω ακριβώς τα πρωτόκολλα και τις θεραπείες, τα οποία εφαρμόζονταν σε άλλες Ευρωπαϊκές χώρες. Ο θλιβερός απολογισμός ποιος είναι; Ότι σε 18 μήνες, δηλαδή από την αρχή της πανδημίας μέχρι και τότε που ανέλαβε ο κύριος Πλεύρης Υπουργός, μέχρι τον Σεπτέμβριο του ’21, θρηνούσαμε μόνο 13.000 θύματα. Και σας υπενθυμίσω ότι ήταν και η μετάλλαξη ΔΕΛΤΑ η οποία ήταν πάρα πολύ ισχυρή. Από τον Σεπτέμβριο του ’21 μέχρι και σήμερα, σχεδόν έναν χρόνο, έχουμε άλλες 20.000 νεκρούς. Για μας αυτό είναι και μια εγκληματική πολιτική η οποία δεν έκανε χρήση όλων των όπλων που είχαμε ως κοινωνία, ως επιστήμη, επιστημονική κοινότητα, να αντιμετωπίσουμε την πανδημία και δεν φτάνει αυτό, έγινε και το χειρότερο το μοιραίο λάθος. Να αποδεκατιστούν τα Νοσοκομεία μας από αυτό το πολύ εξειδικευμένο προσωπικό και να φέρουμε, στους 9 ήταν, σχεδόν 9.000 οι υγειονομικοί οι οποίοι κλήθηκαν να εγκαταλείψουν την εργασία τους και να βρεθούν βεβαίως σε αυτή τη δεινή θέση που περιέγραψε η κυρία Κατσικογιάννη, αλλά και εμείς να στερηθούμε, εμείς ως πολίτες, να στερηθούμε αυτό το, τις υπηρεσίες τους οι οποίες ήταν εξειδικευμένες πλέον, μέσα από την εμπειρία που είχαν αποκτήσει. Θεωρούμε ότι όλη αυτή η πολιτική και η στάση του κυρίου Πλεύρη, ήτανε ιδεοληπτική και εγκληματική αν εξετάσει κανείς το αποτέλεσμα ως προς την κοινωνία. Νομίζω ότι δεν υπάρχει καμία δικαιολογία στο να επιστρέψει αυτό το προσωπικό στις θέσεις τους. Μάλιστα, το λέω μάλλον τώρα, δεν υπάρχει κανένα πρωτόκολλο. Γιατί για αυτούς ειδικά να υπάρχει πρωτόκολλο; Τελειώνω κυρία Πρόεδρε, κλείνω εδώ. Και ίσως χρειαστεί να δευτερολογήσω. Άρα λοιπόν, θεωρούμε ότι πρέπει να προσληφθούν, έχουν τη συμπαράστασή μας και ελπίζω και εύχομαι να είναι ομόφωνη η απόφαση του Δημοτικού μας Συμβουλίου. Θέλουμε να πάνε στα Νοσοκομεία μας και να παρέχουν τις υπηρεσίες που πρέπει να απολαμβάνουν οι πολίτες. Ευχαριστώ πολύ».

Ακολούθως τοποθετήθηκε ο κ. Κοτσικώνας και ανέφερε τα εξής: «Καλησπέρα σας κυρία Πρόεδρε, κυρίες και κύριοι συνάδελφοι. Καλησπερίζω και χαιρετίζω και τους συμπολίτες μας που παρευρίσκονται στο Δημοτικό Συμβούλιο, ζουν βέβαια την αγωνία τους και δικαιολογημένα γιατί πράγματι το θέμα τους είναι ιδιαίτερα σοβαρό, τους έχει κατά ταλαιπωρήσει και είναι λίγο αυτό που λέμε. Η άποψή μας είναι ξεκάθαρη, την έχουμε διατυπώσει πολλές φορές. Θεωρούμε ότι τα εμβόλια ως κατάκτηση της ανθρωπότητας και της επιστήμης, έχουν αποδεδειγμένο αποτέλεσμα, αποτελέσματα στη μείωση ή την εξάπλωση των λοιμωδών νοσημάτων. Πιστεύουμε λοιπόν πως όλα τα ασφαλή εμβόλια αποτελούν σημαντικό όπλο στην αντιμετώπιση της πανδημίας με την ταυτόχρονη αξιοποίηση και των επιστημονικά ενδεδειγμένων νέων φαρμάκων, σε συνδυασμό βέβαια με όλα τα μέσα και τα μέτρα πρόληψης της διασποράς αλλά και μέτρα ουσιαστικής ενίσχυσης σε προσωπικό, υποδομές, τεχνολογικό εξοπλισμό όλων των δημόσιων μονάδων υγείας. Όμως αποτελεί πραγματικά πρόκληση να στοχοποιούνται οι εργαζόμενοι που για πόσο καιρό, 2 χρόνια τώρα περίπου, μέσα σε επικίνδυνες και αντίξοες συνθήκες δίνουν τη μάχη για την αντιμετώπιση της πανδημίας και συνολικά για την υγεία όλου του πληθυσμού, την ίδια ώρα μάλιστα που όπως γνωρίζουμε δεν έχει γίνει καμία ουσιαστική ενίσχυση των Εμβολιαστικών Κέντρων με προσωπικό, δεν υπήρξε και καμιά ουσιαστική ενημέρωση, δεν έγινε σχεδόν καμία πρόσληψη μόνιμου προσωπικού στο Δημόσιο Σύστημα Υγείας, τα στοιχεία για το ταλαιπωρημένο Νοσοκομείο της Λιβαδειάς είναι γνωστά. Μας έχουν απασχολήσει πάρα πολύ. Κενές οργανικές θέσεις τεράστιες. Δεν έχει γίνει καμία μονιμοποίηση εργαζομένων με ελαστικές σχέσεις εργασίας και είναι πάρα πολλοί αυτοί. Και εδώ τα στοιχεία απ’ το ίδιο το Νοσοκομείο της Λιβαδειάς, είναι χαρακτηριστικά. Επίσης παρά τις όποιες εξαγγελίες που γίνονται από όλους τους πολιτικούς προεκλογικά, δεν έχει γίνει μέχρι τώρα ένταξη στα βαρέα ανθυγιεινά επαγγέλματα για όλους όσους εργάζονται σε αντίστοιχες συνθήκες. Στην περίπτωση λοιπόν της μη τήρηση εμβολιασμού, το επίδικο, αυτό που συζητάμε σήμερα, το διοικητικό μέτρο της αναστολής των καθηκόντων για επιτακτικούς λόγους προστασίας δημόσιας υγείας όπως το χαρακτήρισαν, αποτελεί κατά την άποψή μας ένα εξαιρετικό ανάλγητο μέτρο, στερούμενο παντελώς επιστημονικής τεκμηρίωσης για την αναγκαιότητά του. Θεωρούμε ότι η κυβέρνηση προσπαθεί να κρύψει τις ευθύνες της. Στην κατεύθυνση αυτή, συνεχίζει την επικίνδυνη πολιτική της λεγόμενης «ατομικής ευθύνης», στα πλαίσια της οποίας εντάσσεται η απαράδεκτη νομοθεσία για τον υποχρεωτικό εμβολιασμό και την αναστολή εργασιών των ανεμβολίαστων υγειονομικών. Στοχοποιούν τους εργαζόμενους, τους υγειονομικούς για την εξάπλωση της πανδημίας για να κρύψουν το γεγονός ότι βασική πηγή εξάπλωσης δεν είναι η ενδονοσοκομειακή αλλά η ουσιαστική ανυπαρξία μέτρων προστασίας στους περισσότερους εργασιακούς χώρους και σε άλλους τομείς οι οποίοι σε μεγάλο βαθμό ευθύνονται για τη διασπορά του ιού. Δυο χρόνια τώρα τα ‘χουμε ζήσει και γνωρίζουμε πως και με ποιο τρόπο και που γίνεται η διασπορά. Με τα υγειονομικά πρωτόκολλα λάστιχο και τη συνέχιση επίκληση της ατομικής ευθύνης για την αντιμετώπιση της πανδημίας, προσπαθούν να κρύψουν τις τεράστιες κυβερνητικές ευθύνες για την εξάπλωση της πανδημίας και βέβαια των τραγικών συνεπειών που έχει ζήσει ο λαός μας και όχι μόνο. Οι αντιφατικές τοποθετήσεις των αρμοδίων, της κυβέρνησης, των Υπουργών της, τα μέτρα που αναπαρήγαγαν το φόβο και τη διστακτικότητα, τα μέτρα αυτά που ‘χουν πάρει, με, είναι λογικό να την έχουν αναπαράγει και η διστακτικότητα αυτή να υπάρχει σε ένα τμήμα όχι μόνο των εργαζομένων, αλλά και όλης της κοινωνίας. Εμείς λοιπόν λέμε όχι στον διχασμό των εργαζομένων και της κοινωνίας. Στην κατεύθυνση αυτή, διεκδικούμε την άμεση λήψη μέτρων για τη ενίσχυση του Δημόσιου Συστήματος Υγείας, την άρση βέβαια της αναστολής εργασίας των υγειονομικών και την επιστροφή τους στις εργασίες, με όλα τα απαραίτητα μέτρα, όλα τα ενδεδειγμένα μέτρα και τα υγειονομικά πρωτόκολλα για την ασφαλή παροχή της εργασίας τους. Διεκδικούμε επίσης, να ενισχυθούν οι δημόσιες μονάδες υγείας και πρόνοιας, με προσλήψεις μόνιμου προσωπικού, τη μονιμοποίηση όλων των εργαζομένων με ελαστικές εργασιακές σχέσεις στο Δημόσιο Σύστημα Υγείας και στο Γενικό Νοσοκομείο Λιβαδειάς βέβαια. Και την ένταξη στα βαρέα ανθυγιεινά επαγγέλματα όλων όσων εργάζονται σε αντίστοιχες συνθήκες. Συνεπώς, θεωρώ και αυτή είναι η άποψη της παράταξής μας, ότι πρέπει άμεσα να ανασταλεί το απαράδεκτο, το ανάλγητο αυτό μέτρο που έχει οδηγήσει τους εργαζόμενους υγειονομικούς σε άθλιες κυριολεκτικά συνθήκες, έχουν, αντιμετωπίζουν κυριολεκτικά πρόβλημα επιβίωσης, στεκόμαστε στο πλευρό τους και καλούμε και εμείς το Δημοτικό Συμβούλιο, να στηρίξει ομόφωνα με τη μορφή ψηφίσματος, το αίτημα που κατέθεσαν στο Δημοτικό Συμβούλιο».

Στη συνέχεια ο κ. Καραμάνης στην τοποθέτησή του είπε: «Ευχαριστώ κυρία Πρόεδρε. Να καλωσορίσω και εγώ με τη σειρά μου τους κυρίους και τις κυρίες από το Νοσοκομείο μας, τους υγειονομικούς. Εγώ θα προσεγγίσω το θέμα, καταρχάς, να πω πως δεν θα προσεγγίσω το θέμα, δεν θα το προσεγγίσω ούτε υγειονομικά γιατί δεν είμαι υγειονομικός προφανώς, δεν θέλω να μπω σε καμία συζήτηση του τύπου ποιος είχε, ποιος δεν είχε δίκιο, για ένα πράγμα που ταλανίζει την κοινωνία μας και έχει διχάσει την κοινωνία μας εδώ και 2 χρόνια και φυσικά δεν θα υποκαταστήσω σε καμία περίπτωση τους ειδικούς γιατί είναι γενική αρχή στη ζωή μου, ότι και οι ειδικοί πρέπει να προηγούνται των μη ειδικών και η επιστήμη είναι ο παράγοντας εκείνος που έχει οδηγήσει την ανθρωπότητα στην αλματώδη άνοδο που γνωρίζει σήμερα. Δεν θα μιλήσω λοιπόν ως υγειονομικός, δεν δικαιούμαι να μιλήσω ως τέτοιος. Δεν δικαιούμαι να μιλήσω επίσης κατά την δική μου ταπεινή άποψη, πολιτικά. Το ότι έχει γίνει στην κεντρική πολιτική σκηνή και το πως ένα Δημοτικό Συμβούλιο θα σταθεί απέναντι σε κυβερνητικές ή αντιπολιτευτικές τοποθετήσεις και αποφάσεις, νομίζω ότι δεν αρμόζει στην Αυτοδιοίκηση. Η Αυτοδιοίκηση με κανέναν τρόπο δεν πρέπει να προσδένεται στο άρμα κομματικών ή πολιτικών σκοπιμοτήτων. Εδώ εμείς έχουμε απέναντί μας ανθρώπους, συμπολίτες, οι οποίοι για μένα αυτή τη στιγμή αντιμετωπίζουν μόνο και μόνο, ένα συγκεκριμένο πρόβλημα που είναι το πρόβλημα ότι η αναστολή τους έχει δημιουργήσει πρόβλημα επιβίωσης. Απ’ αυτή τη σκοπιά λοιπόν και μόνο κρίνοντας το πράγμα και βλέποντας το σε συνδυασμό με δυο γεγονότα. Αφενός ότι να ξεκαθαρίσω ότι εγώ είμαι φανατικά υπέρ του εμβολίου. Κατά δεύτερο λόγο όμως, πρέπει να αναγνωρίσουμε όλοι ότι οι συνθήκες της πανδημίας έχουν υποχωρήσει αυτή τη στιγμή. Έχουν ωριμάσει οι συνθήκες και σε συνδυασμό με το γεγονός ότι το υγειονομικό μας σύστημα πάσχει από υποστελέχωση, σε πολλές περιπτώσεις και στο επίπεδο του 30 και 40%, νομίζω ότι οι συνθήκες είναι ώριμες ώστε να αρθεί αυτή η αναστολή και να συνεχίσει να απολαμβάνει το υγειονομικό μας σύστημα τις πολύτιμες υπηρεσίες ανθρώπων που ούτως ή άλλως, έχουν την εμπειρία να προσφέρουν και μπορούν να ξαναμπούν πάλι στη μάχη. Όμως με τα δεδομένα και με τα υγειονομικά πρωτόκολλα που ισχύουν σήμερα. Θα είμαστε λοιπόν υπέρ του ψηφίσματος αυτού και θα χαρούμε γιατί από ό,τι μαθαίνουμε όλοι νομίζω, ότι η κυβέρνηση είναι στην κατεύθυνση να άρει αυτή την αναστολή και να τους επαναπροσλάβει. Ευχαριστώ πολύ».

Ακολούθως ο κ. Δήμαρχος είπε: **«**Κυρίες και κύριοι καλησπέρα. Εγώ αν και υγειονομικός δεν θα εκφράσω άποψη, την έχω εκφράσει δημόσια σε πάρα πολλές τοποθετήσεις μου και το ότι είμαι κατά του υποχρεωτικού εμβολιασμού, ωστόσο το θέμα των υγειονομικών, είναι λίγο διαφορετικό γιατί υπάρχουν ενδείξεις πρωτόκολλα στα οποία λειτουργούμε. Άρα λοιπόν δεν θα μιλήσω ως Ταγκαλέγκας Γιάννης θα μιλήσω ως Δήμαρχος του Δήμου Λεβαδέων και θα πω ότι στηρίζουμε το αίτημά τους. Είχα και μια συνάντηση μαζί τους τις προηγούμενες ημέρες, εξέφρασα την άποψη ότι ο Δήμος είναι εδώ σε πολλά επίπεδα και στα, αν υπάρχουν προβλήματα επιβίωσης. Στηρίζουμε λοιπόν αυτό το ψήφισμα. Κυρία Πρόεδρε θα ήθελα αύριο το πρωί με τους εκπροσώπους να βρεθούμε στο Δημαρχείο για να φτιάξουμε ένα ψήφισμα, να μη φύγει αυτό το κείμενο δηλαδή, αυτό φαντάζομαι ήταν μια παράκληση προς το Δημοτικό Συμβούλιο. Να σταθεί ένα ψήφισμα ωραίο, που να αποσταλεί στην ηγεσία του Υπουργείου Υγείας και προς το Κεντρικό Συμβούλιο Υγείας ή όπου αλλού θέλετε εσείς να το στείλουμε. Αυτή είναι η άποψή μου και σταματώ εδώ. Θα ‘θελα να πω ότι δεν είναι σωστό να κάνουμε πολιτική στην πλάτη σας, το Ε.Σ.Υ. δεν έχει σήμερα προβλήματα, έχει διαχρονικά προβλήματα. Ποιος θα ξεχάσει δηλαδή, ότι νοσηλεύαμε διασωληνωμένους σε μια μικρή Κλινική στη Λιβαδειά ή σε μια μεγαλύτερη Κλινική στα Νοσοκομεία των Αθηνών, απλά ήρθε η κρίση η υγειονομική και ανέδειξε πολύ περισσότερα προβλήματα από όλα αυτά που κρύβαμε εμείς όλα αυτά τα προηγούμενα χρόνια. Σας ευχαριστώ πάρα πολύ».

Το Δημοτικό Συμβούλιο μετά από διαλογική συζήτηση και αφού έλαβε υπόψη του:

* τις διατάξεις του άρθρου 74 του Ν. 4555/2018 (αντικατάσταση του άρθρου 67 του Ν. 3852/2010) **,**
* Τις διατάξεις της υπ΄αριθμ 375/2022 εγκυκλίου του ΥΠ.ΕΣ. (ΑΔΑ: Ψ42Π46ΜΤΛ6-4ΙΓ) «Λειτουργία Δημοτικού Συμβουλίου»
* Τις διατάξεις της υπ΄αριθμ 380/2022 εγκυκλίου του ΥΠ.ΕΣ. (ΑΔΑ: ΩΖ2Χ46ΜΤΛ6-97Χ) «Κατάργηση των διατάξεων του άρθρου 67 του ν. 4830/ 2021 (Α’ 169) αναφορικά με τους τρόπους λήψης αποφάσεων των συλλογικών οργάνων των δήμων και των διοικητικών συμβουλίων των εποπτευόμενων νομικών τους προσώπων.»
* Τις διατάξεις του άρθρου 48 «Τρόπος λήψης αποφάσεων των συλλογικών οργάνων Ο.Τ.Α. και των διοικητικών συμβουλίων των εποπτευόμενων νομικών προσώπων τους - Κατάργηση παρ. 1 άρθρου 10 της από 11.3.2020 Πράξης Νομοθετικού Περιεχομένου » του Ν.4940/2022 (Α’ 112)
* τις διατάξεις των άρθρων 65,67,238 του Ν.3852/10, όπως τροποποιήθηκαν με το άρθρο 72 και 74 του Ν. 4555/2018
* Την ψήφο όλων των μελών του Δημοτικού Συμβουλίου , όπως αυτή διατυπώθηκε και δηλώθηκε δια ζώσης
* Την μεταξύ των μελών του συζήτηση σύμφωνα με τα πρακτικά.

**ΑΠΟΦΑΣΙΖΕΙ ΟΜΟΦΩΝΑ**

Εγκρίνει την έκδοση του κατωτέρω ψηφίσματος:

Από 1/9/2021 και σε εφαρμογή των διατάξεων των άρθρων 206 και 207 του Ν.4820/2021, έχουν τεθεί σε αναστολή καθηκόντων εργασίας « κατά παρέκκλιση κάθε άλλης γενικής ή ειδικής διάταξης», περισσότεροι από 100 δημόσιοι και ιδιωτικοί υπάλληλοι του Νομού μας.

Η αναπλήρωση των θέσεών τους από συμβασιούχους και επικουρικούς δεν είναι αρκετή, με συνέπεια την τραγική έλλειψη προσωπικού σε ένα ήδη τραγικά υποστελεχωμένο Ε.Σ.Υ. και μάλιστα σε καιρούς αυξημένων αναγκών υγείας του πληθυσμού μας.

**Επειδή κατά τον χρόνο αυτό :**

1. Δεν τους καταβάλλονταν ΚΑΘΟΛΟΥ αποδοχές και δεν είναι δικαιούχοι σε κανένα απολύτως επίδομα για τη διαβίωση τη δική τους και των οικογενειών τους.
2. Με την τροπολογία Αρ.67 Ν.4886/24-1-2022, ρητώς δεν δικαιούνται καμία άδεια , υπηρεσιακή μεταβολή, ιδιωτικό έργο με αμοιβή και συνεπώς απαγορεύεται να κάνουν οποιαδήποτε άλλη εργασία ώστε να βιοποριστούν.
3. Με το Αρ.2.2 Μέρος Β Ν.4917/2022 από 31-3-2022 προβλέπεται η παράταση των αναστολών μέχρι 31/12/2022, όπου θα επαναξιολογηθεί η υποχρεωτικότητα εμβολιασμού και μέχρι τότε οι άνθρωποι αυτοί θα βρισκόνται στην ίδια κατάσταση , χωρίς κανένα πόρο ζωής.
4. Έγινε σαφές και αποδεκτό από την Επιστημονική Κοινότητα ότι και οι εμβολιασμένοι νοσούν και μεταδίδουν.
5. Όσοι διαθέτουν πιστοποιητικά εμβολιασμού που έχουν λήξει , εργάζονται κανονικά διενεργώντας Rapid Test, όπως όλοι οι εργαζόμενοι. Αν αυτοί δεν αποτελούν κίνδυνο για τη Δημόσια υγεία , γιατί αποτελούν αυτοί;
6. Αρκετοί υγιειονομικοί που έχουν απαλλαγεί αυτής της υποχρέωσης του εμβολιασμού από ιατρικές επιτροπές , εργάζονται κανονικά όλο αυτό το διάστημα με Rapid Tests.
7. Τα περιοριστικά μέτρα αυτή την περίοδο έχουν αρθεί και ο κόσμος κινείται ελεύθερα , εκτός από την επιστροφή των υγειονομικών στις εργασίες τους.
8. Σε όλες τις χώρες της Ευρώπης , δεν υπάρχει το μέτρο της υποχρεωτικότητας εμβολιασμού στους υγειονομικούς και επιπλέον η Αμερική κήρυξε την λήξη της πανδημίας.

**Σύμφωνα με τα παραπάνω ζητούμε :**

1. Να λάβετε υπόψη σας το μείζον ανθρωπιστικό ζήτημα βιοπορισμού για τους συγκεκριμένους ανθρώπους και τις οικογένειές μας.
2. Να λάβετε υπόψη ότι είναι 13 μήνες χωρίς ούτε 1 [€](https://en.wikipedia.org/wiki/Euro_sign), ενώ ταυτόχρονα καλούνται να πληρώσουν όλες τις υποχρεώσεις τους ως φορολογούμενοι πολίτες και δημότες της πόλης μας.
3. Να λάβετε υπόψη ότι όλα τα μέτρα έχουν αρθεί και πολιτικά κόμματα , σωματεία εργαζομένων, ιατρικοί σύλλογοι και άλλοι φορείς, παραδέχονται ότι οι αναστολές εργασίας δεν έχουν κανένα υγειονομικό όφελος και ζητούν την άρση των αναστολών.
4. Να λάβετε υπόψη σας , τη σημασία για την τοπική οικονομία όταν 100 περίπου οικογένειες είναι χωρίς μισθό.
5. Να λάβετε υπόψη ότι το αίτημά τους κινείται στο πλαίσιο του δικαίου και του ανθρωπισμού, ενώ ταυτόχρονα ενισχύει τις ήδη υποστελεχωμένες μονάδες υγείας. Η θέση τους είναι δίπλα στον άρρωστο, είναι δίπλα στον πολίτη που επί δεκαετίες υπηρετούν με αξιοπρέπεια και ήθος. Η θέση τους είναι στο Νοσοκομείο μας για να βοηθούν τον τόπο μας υγειονομικά. Οι έμπειροι στρατιώτες στη μάχη δεν φεύγουν αλλά μπαίνουν μπροστά και πολεμούν.

**Τέλος λαμβάνοντας υπόψη όλα τα παραπάνω ζητούμε :**

Την άρση της αναστολής εργασίας τους και την γρήγορη επάνοδό τους στις θέσεις τους.

**Η παρούσα απόφαση πήρε τον αριθμό 109**

**Η Πρόεδρος του Δ.Σ.**

**Καράβα Χρυσοβαλάντου Βασιλική (Βάλια)**

**ΤΑ ΜΕΛΗ**

|  |  |  |  |  |  |  |  |
| --- | --- | --- | --- | --- | --- | --- | --- |
|  |  | |  | | ΠΙΣΤΟ ΑΠΟΣΠΑΣΜΑ | | |
| 1 |  | Μητάς Αλέξανδρος | | Λιβαδειά αυθημερόν | | |
| 2 |  | Καλογρηάς Αθανάσιος | | Ο Δήμαρχος Λεβαδέων | | |
| 3 |  | Τσεσμετζής Εμμανουήλ | |  | | |
| 4 |  | Δήμου Ιωάννης | | ΙΩΑΝΝΗΣ .Δ. ΤΑΓΚΑΛΕΓΚΑΣ | | |
| 5 |  | Αποστόλου Ιωάννης | |  | | |
| 6 |  | Σάκκος Μάριος | |  | | |
| 7 |  | Νταντούμη Ιωάννα | | | |  | | |
| 8 |  | Μερτζάνης Κων/νος | | | |  | | |
| 9 |  | Σαγιάννης Μιχαήλ | | | |  | | |
| 10 |  | Καπλάνης Κων/νος | | | |  | | |
| 11 |  | Τόλιας Δημήτριος | | | |  | | |
| 12 |  | Τζουβάρας Νικόλαος | | | |  | | |
| 13 |  | Φορτώσης Αθανάσιος | |  | | |
| 14 |  | Καραλής Χρήστος | |  | | |
| 15 |  | Κοτσικώνας Επαμεινώνδας | |  | | |
| 16 |  | Αρκουμάνης Πέτρος | |  | | |
| 17 |  | Τσιφής Δημήτριος | |  | | |
| 18 |  | Καραμάνης Δημήτριος | |  | | |
| 19 |  | Χέβα Αθανασία | |  | | |
| 20 |  | Κατής Χαράλαμπος | |  | | |
| 21 |  | Παπαϊωάννου Λουκάς | |  | | |
|  |  |  | |  | | |
|  |  |  | |  | | |
|  |  |  | |  | | |
|  |  |  | |  | | |
|  |  | |  | |  | | |